Girka ( Arabic and Ajami غرك), ɗan ƙauye ne a ƙasar Kaita da ke Jihar Katsina. Tarihi ya baiyana cewa asalin kafuwar wannan ƙauye ya biyo bayan gudun hijira da wasu iyalai suka yi daga ƙasar Sakkwato can tun kafin zuwan Turawan Mulkin Mallaka a ƙasar Hausa. Tarihin kunne ya girmi kaka ya nuna cewa, wannan iyali suna zaune ne tare da manya a Sakkwato har zuwa lokacin da Sarkin Musulmi na wancan lokaci ya nemi ya basu sarauta. Amma saboda kamewa da ƙanƙan da kai sai waɗannan iyalai suka janye jikinsu cikin ruwan sanyi daga karɓar wannan sarauta. Bayan ganin yanda Sarki ya nace kan yi masu sarauta, sai suka yanke shawarar sulalewa su bar masa ƙasarsa. Daga nan ne suka yo yamma da "sauri."Kwanci tashi ne suka isa cikin ƙasar Kaita kuma suka nosa har zuwa kusa da wani rafi da ake kira Taukin Girka.A nan ne waɗannan iyali suka ci gaba da zama har zuwa yau. Sunan mai sarautarsu Magaji Sauri, kuma wannan ya samo asali daga 'sauri' ko hanzarin da suka rinƙa yi a lokacin da suka baro ƙasar Sakkwato.